**Jalkakäävät** (*Polyporus*) on Polyporaceae-heimoon kuuluva sienisuku. Se sisältää yksivuotisia, jalallisia kääpiä. Suku on kuitenkin osoittautunut polyfyleettiseksi, eikä jalkakääpien luokittelun uudistuksesta ole vielä yksimielisyyttä.

Taksonomia
----------

Eri sienitieteilijät ovat aikojen saatossa määritelleet *Polyporus*-suvun eri tavoin. Esimerkiksi vuonna 1821 Elias Magnus Fries luokitteli sukuun suurimman osan tunnetuista kääpälajeista. Myöhemmin vakiintui kuitenkin vuonna 1987 esitetty suppeampi määritelmä, jonka mukaan *Polyporus* sisältää vain jalallisia, yksivuotisia lajeja. Vuonna 1991 tunnustettiin yhdeksän suomalaista jalkakääpälajia, joista yleisimmät olivat talvi- ja kevätkääpä.

Myöhemmin fylogeneettiset tutkimukset ovat osoittaneet, että vuonna 1987 määritelty *Polyporus* on polyfyleettinen suku. Asiaa on pyritty ratkaisemaan siirtämällä lajeja muihin sukuihin, joita ovat ainakin *Cerioporus*, *Favolus*, *Lentinus*, *Neofavolus* ja *Picipes*. Kaikkia lajeja ei ole kuitenkaan vielä sekvensoitu, ja joitakin lajeja ei sekvensoinnista huolimatta ole vielä voitu yksiselitteisesti siirtää sopivampaan sukuun.

### Lajit

*Polyporus*-suvun alkuperäisessä kuvauksessa ei määritetty tyyppilajia, mutta monet myöhemmät tutkijat ovat hyväksyneet tyyppilajin *Polyporus tuberaster*. DNA-tutkimusten perusteella määritelty *Polyporus*-suku sisältää ainakin seuraavat lajit:

* *Polyporus tuberaster*
* Viuhkokääpä (*Polyporus umbellatus*)
* *Polyporus hapalotus*
* *Polyporus auratus*
* *Polyporus cuticulatus*

Alla on lueteltu suomalaiset lajit, joiden tieteellinen nimi on muuttunut Index Fungorumin mukaan. Suomen Lajitietokeskus luokittelee ne kuitenkin edelleen *Polyporus*-sukuun.

* Kastanjakääpä (*Polyporus badius* → *Picipes badius*)
* Talvikääpä (*Polyporus brumalis* → *Lentinus brumalis*)
* Kevätkääpä (*Polyporus ciliatus* → *Lentinus substrictus*)
* Mustasukkakääpä (*Polyporus leptocephalus* → *Cerioporus leptocephalus*)
* Mustajalkakääpä (*Polyporus melanopus* → *Picipes melanopus*)
* Haavanpökkelökääpä (*Polyporus pseudobetulinus* → *Favolus pseudobetulinus*)
* Suomukääpä (*Polyporus squamosus* → *Cerioporus squamosus*)
* Torvikääpä (*Polyporus tubaeformis* → *Picipes tubaeformis*)

Kuvaus
------

Jalkakääpien itiöemät ovat yksivuotisia ja jalallisia. Rihmastorakenne on dimiittinen. Itiöt ovat läpikuultavia, ohutseinäisiä ja sylinterimäisiä. DNA-tutkimusten perusteella määritelty *Polyporus* sisältää vain lajeja, joiden jalka on vaalea. Ruskea- ja mustajalkaiset jalkakäävät kuuluvat DNA-tutkimusten mukaan muihin sukuihin, esimerkiksi *Picipes*-sukuun.

Ekologia
--------

Jalkakäävät ovat valkolahottajia, joiden itiöemät kasvavat puulla tai maassa. DNA-tutkimusten määrittelemän suppean *Polyporus*-suvun itiöemät kasvavat joko suoraan lehtipuulla tai nousevat maanalaisista rihmastopahkoista.

Hyötykäyttö
-----------

Jalkakääpiin kuuluva viuhkokääpä on ruokasieni, jonka nuoret itiöemät ovat syötäviä. Lisäksi sen rihmastopahkoja käytetään perinteisessä kiinalaisessa lääkinnässä turvotusten hoitoon ja virtsanerityksen lisäämiseen. Sienen lääkinnällisiä vaikutuksia on tutkittu 2000-luvulla, ja viuhkokääpää sisältävien lääkevalmisteiden ja ravintolisien kysyntä on kasvanut. Kiinassa on myös kehitetty viuhkokäävän viljelyä.

Lähteet
-------

1. 1 2 3 4 5  Ji, X. et al.: Taxonomy, phylogeny and divergence times of *Polyporus* (Basidiomycota) and related genera.  *Mycosphere*, 16.1.2022, 13. vsk, nro 1, s. 1–52. doi:10.5943/mycosphere/13/1/1. ISSN 2077-7019. Artikkelin verkkoversio (pdf). Viitattu 10.1.2023.  (englanniksi)
2. 1 2  Niemelä, Tuomo & Kotiranta, Heikki: Polypore survey of Finland 5. The genus Polyporus.  *Karstenia*, 1991, 31. vsk, nro 2, s. 55–68. doi:10.29203/ka.1991.285. Artikkelin verkkoversio (pdf). Viitattu 10.1.2023.  (englanniksi)
3. ↑  Search Index Fungorum *Index Fungorum*. Viitattu 10.1.2023. (englanniksi)
4. ↑  Jalkakäävät – *Polyporus* *Suomen Lajitietokeskus*. Viitattu 10.1.2023.
5. ↑  Bandara, Asanka R. et al.: *Polyporus umbellatus*, an Edible-Medicinal Cultivated Mushroom with Multiple Developed Health-Care Products as Food, Medicine and Cosmetics: a review.  *Cryptogamie, Mycologie*, 27.3.2015, 36. vsk, nro 1, s. 3–42. doi:10.7872/crym.v36.iss1.2015.3. Artikkelin verkkoversio. Viitattu 10.1.2023.  (englanniksi)

Aiheesta muualla
----------------

* UniProt: Taxonomy - *Polyporus* (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1548736
* Wikispecies: Polyporus
* AusFungi: 60015476
* BioLib: 59965
* CoL: 63MZW
* EoL: 16678
* EPPO: 1POLPG
* FloraBase: 38724
* Fungorum: 18334
* GBIF: 2518643
* iNaturalist: 50884
* IRMNG: 1372327
* ITIS: 1037824
* MycoBank: 18334
* NBN: NHMSYS0001494424
* NCBI: 5637
* NZOR: 8bdb0a45-d16e-4c97-a42c-cc00f52a6b80
* Open Tree of Life: 961722

 |

 |